**Ari Lahti** (s. 1963 Leppävirta) on rahoituskonserni Icecapitalin perustajaosakas ja toimitusjohtaja, sekä Kuopion Palloseuran pääomistaja. Maaliskuussa 2010 Lahdesta tuli myös Turo Tailorin vähemmistöosakas. Hän on toiminut Suomen Palloliiton puheenjohtajana tammikuusta 2018 alkaen. Koulutukseltaan hän on valtiotieteen lisensiaatti.

Lahden nykyisiin luottamustehtäviin kuuluvat Wulff-yhtiöiden (ent. Beltton) hallituksen puheenjohtajuus (2000–) sekä Veikkauksen hallituksen jäsenyys (2002–). Hän on toiminut aikaisemmin muun muassa Veikkausliigaa hallinnoivan Jalkapalloliiga ry:n hallituksen puheenjohtajana sekä Helsingin Arvopaperipörssin hallituksessa.

Lahti oli vuosina 2013–2018 mukana Nelosen Leijonan luola -tv-ohjelmassa yhtenä sijoittajana.

Koulutus
--------

Lahti on syntynyt Sorsakoskella, jossa hänen isänsä työskenteli Hackmanilla. Sorsakoskelta perhe muutti pian Leppävirralle, jossa Lahti kävi ala-asteen. Tämän jälkeen perhe siirtyi Kuopioon, jossa Lahti kävi Minarissa yläasteen ja vuoden lukiota, ennen kuin lähti 1977 suorittamaan stipendin turvin lukion loppuun Atlantic Collegessa Walesissä.

Lahti palasi Walesistä Suomeen opiskelemaan kansantaloutta ja oikeustiedettä Helsingin yliopistossa. Hän valmistui kuitenkin valtiotieteellisestä, josta hänen tuorein tutkintonsa on valtiotieteen lisensiaatti.

Pankkiura
---------

* Toimitusjohtaja, Icecapital Pankkiiriliike Oy (Icecapital-konsernin emoyhtiö, 1999–)
* Toimitusjohtaja, Mandatum Pankkiiriliike (1998–1999)
* Toimitusjohtaja, Pankkiiriliike Protos (1992–1998)
* Tutkimusjohtaja, Pankkiiriliike Protos (1990–1992)
* Ekonomisti, Suomen Pankkiyhdistys (1988–1990)
* Ekonomisti, Suomen Pankki (1985–1988)

Luottamustehtäviä
-----------------

* Lahti kuuluu Elo-säätiön hallitukseen.

Jalkapallo
----------

Lahti on toiminut pitkään jalkapallon parissa. Kuopion Palloseura Oy:n hallituksen lisäksi hän on toiminut myös Veikkausliigaa hallinnoivan Jalkapalloliiga ry:n hallituksen puheenjohtajana (1997–2000).

Kun Kuopion Palloseura oli talousvaikeuksissa 1990-luvun lopussa, Lahti lähti perustamaan KuPS Oy:tä (1998). Hänen käsiinsä päätyi 20–25 % uuden yhtiön osakkeista ja hallituspaikka.

Vuoden 2006 lopussa Lahti pelasti Kuopion Palloseura Oy:n toistamiseen yhtiötä uhanneelta konkurssilta sijoittamalla yhtiöön yli 200 000 euroa aikaisempien sijoituksensa lisäksi (antoi merkintätakauksen koko osakeannin osalta). Lisäinvestoinnin myötä hänestä tuli yhtiön suurin omistaja ja sen hallituksen puheenjohtaja. Hän omistaa osakkeista 94,98 %, 5 % omistaa Jukka Pitkänen ja loput 0,02 % omistaa 30 pienosakasta – toisin sanoen ennen kyseistä rahoituskierrosta osakkeita omistaneet muut henkilöt. Sijoitustaan KuPSiin Lahti kuvaili "pikkupojan unelmaksi".

Vuonna 2009 Lahti oli Suomen Palloliiton puheenjohtajavaalin ehdokasasettelun kärkinimien joukossa. Hän kuitenkin päätti vetäytyä kisasta Sauli Niinistön ehdokkuuden vahvistuttua. Tässä yhteydessä Lahti tuki julkisesti Niinistöä puheenjohtajaksi.

Lahdella ei itsellään ole kilpataustaa jalkapallossa. Hän kertoo perineensä urheiluinnostuksen isältään, joka oli aikoinaan SM-sarjatason painija. Kuopiossa kuvioihin tuli jalkapallo, ja Olli Rehn veti hänet mukaan jalkapallon järjestötoimintaan. Rehn oli Lahden edeltäjä Jalkapalloliiga ry:n hallituksen puheenjohtajana.

Yksityiselämä
-------------

Jalkapallon lisäksi Lahti harrastaa golfia.

Lähteet
-------

1. 1 2 3  hallitus ja corporate governance Beltton.fi:  Wulff-yhtiöt Oyj. Viitattu 6.12.2008. [vanhentunut linkki]
2. 1 2 3 4 5 6 7 8 9 10 11 12 13 14 15  Heiskanen, Markku: Rahaa mennyt 400 000 – 500 000.  *Viikkosavo*, 18.4.2007, s. 19. Artikkelin verkkoversio (pdf). Viitattu 5.12.2008.  (Arkistoitu – Internet Archive)
3. ↑  Rantanen, Esko: Aktia ja Icecapital ahnaina *Talouselämä*. Viitattu 6.12.2008. [vanhentunut linkki]
4. 1 2 3  Ari Lahti Icecapital.  Arkistoitu 24.6.2003. Viitattu 5.12.2008.
5. ↑  Toimiva johto ostaa Turo Tailorin Turo Tailor.  Arkistoitu 3.5.2011. Viitattu 15.3.2010.
6. ↑  Liittohallitus, Palloliitto (Arkistoitu – Internet Archive) 10.3.2018
7. 1 2 3  Ari Lahti seuraa Olli Rehniä jalkapalloliigan puheenjohtajaja *Turun Sanomat*.  6.11.1997. Viitattu 5.12.2008. [vanhentunut linkki]
8. ↑  Tässä ovat uudet leijonat! Heillä on rahaa, raudan lujaa bisnesosaamista, mutta vain hetki aikaa sinulle *Nelonen.fi*. Viitattu 5.4.2020. (englanniksi)
9. ↑  Icecapital-konserni Icecapital.  Arkistoitu 3.11.2007. Viitattu 5.12.2008.
10. 1 2  Mandatum Pankkiiriliikkeen johtoon Jaakko Niemelä – Ari Lahti erosi *Taloussanomat*.  13.8.1999. Viitattu 5.12.2008. [vanhentunut linkki]
11. ↑  ELO-säätiön hallitus *ELO-säätiö*.  Arkistoitu 22.8.2019. Viitattu 22.8.2019.
12. 1 2  Ari Lahti pelastaa KuPS:n osakeyhtiön *Turun Sanomat*.  2.12.2006. Viitattu 5.12.2008.
13. ↑  Ari Lahti pelastaa KuPS Oy:n  1.12.2006. Suomen Palloliitto Itä-Suomen piiri. Viitattu 5.12.2008. [vanhentunut linkki]
14. ↑  Koistinen, Wesa: Ari Lahti seisoo jämäkästi KuPS:n takana *Savon Sanomat*.  15.10.2008. Viitattu 5.12.2008. [vanhentunut linkki]
15. ↑  Palloliiton pj-kilpa: Lahti vetäytyi, Enckelman haastaa yhä Niinistön *Helsingin Sanomat*.  24.8.2009. Viitattu 1.9.2009.

  

Suomen Palloliiton puheenjohtajat
Walter Flander (1907–1908) |
John Catani (1909) |
Uno Westerholm (1910–1911) |
Carolus Lindberg (1912) |
Walter Qvist (1913–1917) |
Erik von Frenckell (1918–1952)  

Juuso Walden (1953–1963) |
Osmo P. Karttunen (1963–1974) |
Ove H. Rehn (1974–1975) |
Jouko Loikkanen (1975–1983) |
Lauri Pöyhönen (1983–1987) |
Pentti Seppälä (1987–1997)  

Pekka Hämäläinen (1997–2009) |
Sauli Niinistö (2009–2012) |
Markku Lehtola, vt. (2012) |
Pertti Alaja (2012–2017) |
Markku Lehtola, vt. (2017–2018) |
Ari Lahti (2018–)